জন হ্যাম্পশায়ার
জন হ্যারি হ্যাম্পশায়ার (ইংরেজি: John Hampshire; জন্ম: ১০ ফেব্রুয়ারি, ১৯৪১ - মৃত্যু: ১ মার্চ, ২০১৭) ইয়র্কশায়ারের থার্নস্কো এলাকায় জন্মগ্রহণকারী ইংরেজ আন্তর্জাতিক ক্রিকেটার ও আম্পায়ার ছিলেন। ঘরোয়া প্রথম-শ্রেণীর ইংরেজ কাউন্টি ক্রিকেটে ইয়র্কশায়ার, লিচেস্টারশায়ার ও ডার্বিশায়ারের প্রতিনিধিত্ব করেছেন। ১৯৬৯ থেকে ১৯৭৫ সময়কালে ইংল্যান্ড ক্রিকেট দলের অন্যতম সদস্য ছিলেন ‘জ্যাক’ ডাকনামে পরিচিত জন হ্যাম্পশায়ার। এছাড়াও তিনি জ্যাক হ্যাম্পশায়ার নামে পরিচিত ছিলেন। সমগ্র খেলোয়াড়ী জীবনে তিনি আটটি টেস্ট ও তিনটি একদিনের আন্তর্জাতিকে অংশগ্রহণ করেছিলেন।